text: Op die wijse: O Radt van auonrueren.
  Vvat vol swaerder sonden
  Waer sal ick henen gaen.
  Mijn misdaet is quaet om gronden
  Dat ick al hebbe misdaen
  Veel regaels heb ick ghesopen
  Mijnen buyck is vol fenijn
  Den tijt is my ontslopen
  Maer ick roep eens om hop
  
  Soete Iesu ontfermt v mijns.
  Ick ben een drooghe corste
  Een schaepken van deuchden bloot
  Ick slaen al voor mijn borste
  Met vast betrouwen groot
  Ick bidde v lieue Heere
  Wilt my nv ghenadich sijn
  Op dat ick nemmermeere
  En come in svyants verseere
  O Iesu ontfermt v mijn.
  O Iesu van Nazareene
  Mijn sonden sijn sonder ghetal,
  Dies ick met ooghen weene
  Ick en weet waer ick varen sal
  Ick bid v om ghenade
  Om een luttel termijns
  Op dat ick mach mijn schade
  Verhalen al come ick te spade
  O Iesu ontfermt v mijns.
  Ghy hebt doch willen steruen
  Voor ons die bitter doot
  En hebt voor ons willen verweruen
  Die eewighe blijschap groot
  Die Adam hadde verloren
  Dies lijde ick veel ghepeyns
  En roepe noch als te vooren
  Heer Iesu wilt my aenhooren
  O Iesu ontfermt v mijns.
  Ick bid v met knien ghebooghen
  Iesu diet al beschermt
  Wilt my doch nemen in d’ooghe
  Als den moordenaer, my ontfermt
  Doen ghy daer hebt ghehanghen
  Al voor die helsche vileyns
  
  Dies roep ick met verlanghen
  Met traenkens ouer mijn wanghen
  Heere Iesu ontfermt v mijns.
  O menschen allegader
  Die in Godts kerstenheyt sijt
  Bidt Godt den hemelschen vader
  Dat ick doch worde verblijt
  Dat hy my wil beschermen
  Al voor dat helsche ghecrijs
  Dus wil ick noch eens kermen
  En roepen met openen ermen
  Soete Iesu ontfermt v mijns.